b'\n_START_ARTICLE_\nBelec, Zlatar\n_START_SECTION_\nLega\n_START_PARAGRAPH_\nBelec le\xc5\xbei 8 km severozahodno od naselja Zlatar na nadmorski vi\xc5\xa1ini 276 m pod ju\xc5\xbenimi pobo\xc4\x8dji 1061 m visoke Ivan\xc5\xa1\xc4\x8dice.\n_START_SECTION_\nZgodovina\n_START_PARAGRAPH_\nZ arheolo\xc5\xa1kimi izkopavanji so dokazali, da je bila okolica Belca poseljena \xc5\xbee v prazgodovini, na kar nakazujejo najdene kamnite sekire. Srednjeve\xc5\xa1ki grad Belec, ki je v ru\xc5\xa1evinah, se v starih listinah prvi\xc4\x8d omenja leta 1334 kot castrum Belech i Bieltz, ko je bil v lasti Petra Gisinovca. Leta 1399 pa ga je kralj Sigismund Luksembur\xc5\xa1ki daroval Hermanu II. Celjskemu. \xc5\xbdupnijska cerkev Sv. Marije Snje\xc5\xbene je bila zgrajena leta 1647, sedanjo obliko pa je dobila med leti 1736 do 1741, ko je bila prenovljena in pove\xc4\x8dana. Cerkev je enoladijska z ve\xc4\x8dkotnim sveti\xc5\xa1\xc4\x8dem in dvema stranskima baro\xc4\x8dnima kapelama. Ob zahodnem pro\xc4\x8delju pa stoji visok zvonik.'